Egészen bravúros öngólt lőtt Nagy Feró - vagy aki a Facebook-oldalát kezeli -, miután lelkesen posztolt arról a Facebookon, hogy bizony a sok fake news ellenére néha vannak olyan újságok, amelyek leírják az igazságot is róla és a Beatrice zenekarról.

Azt írják a posztban, hogy

Szerencsére a médiában néha megjelenik olyan cikk is, ami nem kamu és nem lejáratni akar minket! Az alábbi is egy ilyen, köszönjük! Ne dőljetek be a szánalmas álhíreknek amit a zenekarról és Feróról terjesztenek, mert ezeknek nincs egyáltalán valóság alapja!

A szöveg azért különösen vicces, mert a linkelt Nők Lapja Café-cikk igazából nem egy rendes újságcikk, ahogy a cím végi (x) jel is mutatja. A sajtóban az (x) a fizetett, szponzorált tartalmat jelenti, amelyek úgy készülnek általában, hogy

A megrendelő szeretné, ha cikkben írnának arról, amit ő szeretne Ezért mélyen a zsebébe nyúl, cserébe beleszólása van a készülő anyag szövegezésébe Hogy ne lehessen összemosni ezeket a rendes cikkekkel, a korrekt újságok minél feltűnőbben jelzik, hogy nem szerkesztőségi, hanem vásárolt tartalomról van szó.

Az NLC ilyen szempontból teljesen korrekten már a címbe is jelezte az (x)-szel, hogy hirdetésről van szó, és ha valaki rákattint a linkre, akkor láthatja, hogy a szerző neve helyett Hirdetés van írva.

Magyarul valakik pénzt fizettek azért az NLC-nek, hogy egy szép írás jelenjen meg az Újszínházban bemutatott darabról, ami Nagy Feró és a Beatrice történetét dolgozza fel.

És most Nagy Feróék Facebook-oldala arra veri a mellét, hogy tessék, ez az igazi újságírás, itt lehet megtudni az igazságot róluk. Pénzért, fizetett hirdetésben, nem pedig egy rendes újságcikkben. Csak erre a poszt valamiért nem tér ki.